觀秘閣蘇子美題壁及中人張侯家墨跡十九紙率同舍錢才翁學士賦之
作者：黄庭堅
朝代：宋

paragraphs: 仁祖康四海，本朝盛文章。
蘇郎如虎豹，孤嘯翰墨場。
風流映海岱，俊鋒不可當。
學書窺法窟，當代見崔張。
銀鉤刻琬琰，蠆尾回縑緗。
擢登羣玉府，臺閣自生光。
春風吹曉雨，禁直夢滄浪。
人聲市朝遠，簾影花光凉。
秋河湔筆研，怨句挾風霜。
不甘老天祿，試欲叫未央。
小臣膽如斗，侏儒俸一囊。
請提師十萬，奉辭問犬羊。
歸鞍飲月支，伏背笞中行。
人事多乖迕，南遷浮夜航。
此時調玉燭，日行中道黄。
柄臣似牛李，傾奪謀未臧。
魯酒圍邯鄲，老龜禍枯桑。
兼官百郡邸，報賽用歲常。
招延青雲士，共醉椒糈觴。
俗客避白眼，傲歌舞紅裳。
謗書動宸極，牢戶繫桁楊。
一網收冠蓋，九原人走藏。
庖丁提刀立，滿志無四旁。
論罪等饕餮，囚衣禦方良。
姑蘇麋鹿畽，風月在書堂。
永無湔祓期，山鬼共幽篁。
萬戶封侯骨，今成狐兔岡。
邇來四十年，我亦校書郎。
雄文終膾炙，妙墨見垣牆。
高山仰豪氣，崢嶸乃不亡。
張侯開詩卷，詞意尚軒昂。
草書十紙餘，雨漏古屋廊。
誠知千里馬，不服萬乘箱。
遂令駕鼓車，此豈用其長。
事往飛鳥過，九原色莽蒼。
敢告大鈞手，才難幸扶將。